

**Prif Weithredwr newydd, achos busnes a phresenoldeb digidol ar ei newydd wedd**

**i’r Porthladd Rhydd Celtaidd**

I’w ryddhau’n syth: 25 Mawrth 2024

Mae Luciana Ciubotariu wedi’i phenodi’n Brif Weithredwr parhaol newydd y Porthladd Rhydd Celtaidd i sicrhau y bydd y prosiect ailddiwydiannu, datgarboneiddio ac adfywio hollbwysig hwn yn dwyn ffrwyth. Bydd yn dechrau yn ei swydd ym mis Mai 2024.

Daw Luciana â phrofiad helaeth i’r rôl hon, a hithau wedi bod yn rhan o dîm uwch-reolwyr Porthladd Rhydd Tafwys. Ar ôl gyrfa mewn uwch-rolau masnach, yn fwyaf diweddar i Lywodraeth y DU, mae ei phrofiad o ran ysgogi twf ym Mhorthladd Rhydd Tafwys, ynghyd â’r treiddgarwch strategol a enillodd yn sgil gyrfa a ganolbwyntiai ar fasnach a materion y llywodraeth, yn ei rhoi mewn sefyllfa unigryw i lywio’r Porthladd Rhydd Celtaidd.

Ochr yn ochr â’r penodiad hollbwysig hwn, mae’r Porthladd Rhydd Celtaidd wedi cwblhau’r rhan bwysig gyntaf yn ei ddatblygiad trwy gyflwyno’r achos busnes amlinellol i Lywodraeth Cymru a Llywodraeth y DU. I nodi’r ffaith ei fod yn symud o’r cam ymgeisio at y cam datblygu, ac y bydd yn y pen draw yn symud ymlaen at y cam gweithredol, mae’r Porthladd Rhydd wedi ailwampio’i bresenoldeb digidol, ac yn awr ceir [gwefan newydd](https://www.celticfreeport.wales/) a sianeli ar y cyfryngau cymdeithasol ([LinkedIn](https://uk.linkedin.com/company/celtic-freeport), [X](https://twitter.com/CelticFreeport) ac [YouTube](https://www.youtube.com/%40CelticFreeport)).

Consortiwm cyhoeddus-preifat yw’r Porthladd Rhydd Celtaidd ac mae ei bartneriaid yn cynnwys Associated British Ports (ABP), Cyngor Castell-nedd Port Talbot, Cyngor Sir Penfro a Phorthladd Aberdaugleddau, ochr yn ochr â datblygwyr ynni adnewyddadwy, cwmnïau ynni, diwydiannau, asedau arloesi, sefydliadau academaidd a darparwyr addysg. Mae’r Porthladd Rhydd Celtaidd yn cynnwys porthladdoedd Aberdaugleddau a Phort Talbot ac mae’n cwmpasu datblygiadau ynni glân ac asedau arloesi, terfynellau tanwydd, gorsaf ynni, peirianneg drom a’r diwydiant dur ledled De Orllewin Cymru.

*“Rydw i’n teimlo’n gyffrous iawn ynglŷn ag arwain partneriaeth mor gryf a bwriadol ac rydw i’n edrych ymlaen at ddechrau yn fy swydd yn fuan a chydweithio gyda’r gymuned ehangach i gyflawni ein huchelgeisiau ar gyfer De Cymru,”* medd **Luciana Ciubotariu, Prif Weithredwr y Porthladd Rhydd Celtaidd.**

Ychwanegodd: *“Bydd gan y Porthladd Rhydd Celtaidd rôl hollbwysig yn nyfodol yr economi werdd. Edrychaf ymlaen at greu rhagor o fomentwm y tu ôl i greu coridor buddsoddi gwyrdd ar draws De Orllewin Cymru. Mae’n brosiect cyffrous – bydd yn cyflymu arloesi yn y gadwyn gyflenwi ac yn annog buddsoddiad sylweddol mewn seilwaith porthladdoedd, gweithfeydd tanwydd amgen, canolfannau ynni adnewyddadwy a ffatrïoedd. Hefyd, bydd yn cyflymu’r broses o feithrin sgiliau ar gyfer diwydiannau gwyrdd newydd a datgarboneiddio cenedlaethol.”*

*“Mae’r Porthladd Rhydd Celtaidd yn fenter eithriadol, ac yn awr mae gennym fan cychwyn ar gyfer tîm eithriadol i’n harwain at y cam nesaf,”* medd **Roger Maggs MBE, Cadeirydd y Porthladd Rhydd Celtaidd.**

**DIWEDD**

**Nodiadau i olygyddion**

* Mae gan **Luciana Ciubotariu** fwy nag 20 mlynedd o brofiad mewn buddsoddi uniongyrchol o dramor, ymgynghori strategol a datblygu busnes. Yn ei rôl flaenorol, bu Luciana yn gweithio fel Pennaeth Masnach a Buddsoddi ar gyfer Porthladd Rhydd Tafwys. Hefyd, bu’n gweithio i Adran Busnes a Masnach y DU, gan arwain mwy na £5 biliwn o arian Buddsoddi Uniongyrchol o Dramor, a arweiniodd at greu mwy na 10,000 o swyddi ar hyd a lled y wlad.

Hefyd, mae Luciana wedi gweithio yn y sector preifat, mewn cwmnïau fel The Boston Consulting Group, Unilever ac ABN AMRO. Mae hi’n danbaid dros y modd y gall buddsoddi esgor ar adfywio a thwf economaidd cymunedol.

Mae’n hanu o Frasil a symudodd i’r DU yn 2020. Mae Luciana yn edrych ymlaen at ddechrau ei rôl newydd fel Prif Swyddog Gweithredol y Porthladd Rhydd Celtaidd ym mis Mai 2024.

* Ym mis Medi 2022, gwahoddodd Llywodraeth Cymru a Llywodraeth y DU gynigion ar gyfer porthladd rhydd yng Nghymru. Y dyddiad cau ar gyfer cyflwyno ceisiadau oedd 24 Tachwedd 2022, a chyhoeddwyd y cynigion a gyrhaeddodd y rhestr fer ar 22 Mawrth 2023. Mae’r consortiwm yn paratoi cynllun busnes ac yn llunio trefniadau llywodraethu cadarn, ochr yn ochr â’r strwythurau corfforaethol a chyfreithiol angenrheidiol, er mwyn i **Lywodraeth Cymru a Llywodraeth y DU allu dynodi’r porthladd rhydd yn ffurfiol yn 2024.**
* Y **Porthladd Rhydd Celtaidd**:
* **Tir** – Bron i 600 hectar a gysylltir â dau borthladd dŵr dwfn, yng nghanol ardal ddiwydiannol Cymru, gyda phecyn cymhellion buddsoddi.

**Cysylltiadau** – y parth diwydiannol gorau ei gysylltiadau yng Nghymru, lle ceir cysylltiadau da o ran rheilffyrdd, ffyrdd, môr, trawsyrru a phiblinellau tanwydd.

* **Sgiliau ac arloesi** – Cronfa waddol leol sylweddol sy’n cynnig cyfleoedd i uwchsgilio ac ailsgilio’r gweithlu presennol yn ogystal â hyfforddi pobl ifanc, ochr yn ochr â rhwydwaith arloesi sy’n dwyn ynghyd academyddion, busnesau a chanolfannau rhagoriaeth.